Sodba U 1192/92-8
Sodna praksa Vrhovnega sodišča, 1994-03-02

davek iz dejavnosti - (ne)priznavanje odhodkov - pojem izvirne knjigovodske listine

Obvestilo o vknjižbi na podlagi izvirnih knjigovodskih listin ni izvirna knjigovodska listina, ampak notranja in izvedena knjigovodska listina. Izvirne knjigovodske listine mora zato v zvezi z davčno napovedjo pristojnemu davčnemu organu predložiti davčni zavezanec, vsaj do vložitve pritožbe proti prvostopni odločbi o odmeri.

Z izpodbijano odločbo je tožena stranka zavrnila tožničino pritožbo proti odločbi izpostave Republiške uprave za javne prihodke z dne 21.7.1992, s katero je navedeni prvostopni organ tožnici odmeril davek iz dejavnosti - izdelovanje drobnih kovinskih predmetov - za leto 1991 v znesku 5.461,80 SIT. Tožena stranka v obrazložitvi izpodbijane odločbe ugotavlja, da tožnici niso bile priznane med dohodki obresti od financiranja materiala za čas od 1.1. do 31.12.1991. Ugotavlja tudi, da iz zapisnika o pregledu tožničinega poslovanja za leto 1991 z dne 9.7.1992 izhaja, da je tožnica v rubriko izplačila po pogodbi o delu vknjižila odhodke financiranja zalog, kar se nanaša na plačilo obresti zadrugi ... v znesku 23.403 SIT. Navedeni znesek je tožnica knjižila le na podlagi obvestila navedene zadruge z dne 31.12.1991. Ni pa predložila nobenega drugega dokumenta, čeprav iz obvestila izhaja, da naj bi bil sklenjen aneks k osnovni kooperacijski pogodbi z dne 5.3.1991. Prav tako ni bil predložen noben dokument, iz katerega bi bilo razvidno, da ima z obrtno zadrugo ... sklenjeno kakšno pogodbo, na podlagi katere naj bi plačevala obresti. V davčni napovedi tudi ni izpolnila obrazca 8, to je obrazca o kreditih. Tožena stranka citira določbe 40. člena zakona o dohodnini in 14. člena zakona o računovodstvu. Tožena stranka meni, da samo obvestilo o obremenitvi, ne da bi bila predložena ustrezna pogodba, še ni dokaz, da je tak strošek dejansko tudi nastal. Glede na navedeno tožena stranka ni mogla ugoditi pritožbi proti prvostopni odločbi.

Tožnica v tožbi navaja, da ni utemeljena zavrnitev njene pritožbe proti prvostopni odločbi. Strošek v navedenem znesku je nastal kot posledica poslovanja preko obrtne zadruge za financiranje reprodukcijskega materiala. Obvestilo o vknjižbi ima funkcijo fakture. Podlaga za izstavitev obvestila o vknjižbi je aneks k osnovni pogodbi, kar je v obvestilu tudi navedeno. Pri zbiranju gradiva za pritožbo proti prvostopni odločbi je delavcu prvostopnega organa izročila fotokopiji pogodbe in aneksa. Zato ne drži, da ni predložila dokumentov, iz katerih bi bilo razvidno, na kakšni osnovi plačuje obresti. Ni bilo razloga za zavrnilno prvostopno odločbo, ker je strošek nastal kot normalen strošek poslovanja, za kar obstajajo tudi pogodbe. Temu v prid govori tudi dejstvo, da ostali člani zadruge teh problemov ob enakem načinu poslovanja nimajo. Zgolj dejstvo, da njena dejavnost, čeprav kot postranski poklic, lahko v sedanjih, gospodarsko izredno težkih časih, povzroči tudi izgubo, pa ne more biti razlog za nepriznavanje zakonitih poslovnih stroškov. Smiselno predlaga, da sodišče odpravi izpodbijano odločbo.

V odgovoru na tožbo tožena stranka predlaga, da sodišče zavrne tožbo kot neutemeljeno iz razlogov, razvidnih iz izpodbijane odločbe.

Po določbi 2. odstavka 40. člena zakona o dohodnini (Uradni list RS, št. 48/90, 34/91 in 14/92 - ZDOH) se za ugotavljanje ustvarjenih prihodkov in odhodkov uporabljajo predpisi o računovodstvu, ki veljajo za pravne osebe, če ni s tem zakonom drugače določeno. Po določbah 1., 2. in 3. odstavka 14. člena zakona o računovodstvu (Uradni list SFRJ, št. 12/89, 35/89, 42/90 in 61/90 ter Uradni list RS, št. 42/90 - ZR), se vsaka poslovna sprememba v sredstvih in obveznostih do njihovih virov, odhodkih in prihodkih, stroških in učinkih ter v rezultatih poslovanja knjiži samo na podlagi pravilne in verodostojne knjigovodske listine; knjigovodska listina je zapisan dokaz poslovne spremembe v skladu z računovodskimi načeli in standardi; vsebina knjigovodske listine mora biti taka, da kaže poslovno spremembo in da vsebuje ustrezne podatke za knjiženje.

Po računovodskih načelih (111. - 114. kodeksa računovodskih načel - 1989, ki so povzeta v slovenskem računovodskem standardu 21, ki ga je sprejel izvršni odbor Zveze računovodij, finančnikov in revizorjev Slovenije) se knjigovodska listina sestavi za vsak poslovni dogodek, ki se v zvezi s poslovanjem podjetja pokaže v spremembi sredstev ali obveznosti do virov sredstev ali pa v nastanku odhodkov ali prihodkov; knjigovodske listine se sestavljajo tudi v zvezi s poslovnimi dogodki, ki so predmet zunajbilančne evidence; knjigovodska listina, ki izpričuje poslovni dogodek, se sestavi praviloma na kraju in ob času njihovega nastanka; odvisno od kraja nastanka ločimo zunanje in notranje knjigovodske listine; notranje knjigovodske listine, ki nastajajo v računovodski službi, se sestavljajo med drugim, kadar izvirna knjigovodska listina ne ostane v knjigovodskem arhivu; kadar se izvedena knjigovodska listina sestavi na podlagi knjigovodskih podatkov iz izvirnih knjigovodskih listin; knjigovodska listina je pisno pričevanje o nastanku poslovnega dogodka ter služi kot podlaga za vnašanje knjigovodskih podatkov v poslovne knjige in kontroliranje poslovnega dogodka, ki ga izpričuje; izvirne knjigovodske listine se sestavljajo na krajih poslovnih dogodkov pri drugih pravnih ali fizičnih osebah oziroma znotraj organizacijskih delov podjetja; izvedene knjigovodske listine nastajajo v računovodski službi oziroma v računalniškem središču, ki obravnava knjigovodske podatke, in sicer s knjigovodskimi podatki, upoštevanimi v knjigovodstvu na podlagi izvirnih knjigovodskih listin.

Glede na navedene materialne predpise in citirana računovodska načela je po presoji sodišča utemeljena odločitev tožene stranke v izpodbijani odločbi. Tožnica bi morala najkasneje ob vložitvi pritožbe zoper prvostopno odločbo (8.8.1992) predložiti izvirni knjigovodski listini (navedeni aneks k osnovni kooperacijski pogodbi in to pogodbo), saj je glede na navedene materialne predpise in citirana računovodska načela navedeno obvestilo ... z dne 31.12.1991 šteti za notranjo in izvedeno knjigovodsko listino na podlagi dveh izvirnih knjigovodskih listin in ne za izvirno knjigovodsko listino, kot to trdi tožnica v pritožbi zoper prvostopno odločbo in v tožbi. Iz podatkov in listin v upravnih spisih pa ni razvidno, da je tožnica to tudi storila. Njena tožbena navedba, da je delavcu prvostopnega organa ob zbiranju gradiva za pritožbo izročila fotokopiji navedenega aneksa in pogodbe, nima podlage v upravnih spisih, pa tudi tožnica tega ne navaja v pritožbi zoper prvostopno odločbo. Poleg tega je to tožbena novota, ki jo v razmerju do pritožbe zoper prvostopno odločbo sodišče ni dolžno upoštevati.

Ker je torej izpodbijana odločba zakonita, je sodišče zavrnilo tožbo kot neutemeljeno na podlagi 2. odstavka 42. člena zakona o upravnih sporih (ZUS). Določbo ZUS je sodišče uporabilo kot republiški predpis v skladu z določbo 1. odstavka 4. člena ustavnega zakona za izvedbo temeljne ustavne listine o samostojnosti in neodvisnosti Republike Slovenije (Uradni list RS, št. 1/91-I).

ZDOH člen 40, 40/2.ZR člen 14, 14/1, 14/2, 14/3.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.